Danskere fra hele landet deltager i Mark Laursens virtuelle løb, som bliver arrangeret fra kontoret i Støvring.

Det seneste år har det ikke været muligt at afholde fysiske løb. I stedet har Mark Laursen fra Støvring via virksomheden Sportsuniverse arrangeret virtuelle løb, hvor deltagere får et løbsnummer og en medalje, og så kan løbet gennemføres hjemmefra, hvor man selv bestemmer tid og sted. Denne weekend er det såkaldet "social bubble run" blevet afholdt, og 1.700 har meldt sig til og fået tilsendt start nummer og medaljer. Løbet blev afholdt i anledning af, at vi i Danmark har levet i sociale bobler i et år. - Deltagerne kommer fra hele landet. Helt fra Skagen til Sjælland og Bornholm, og vi har også enkelte deltagere helt fra Sverige og Tyskland, fortæller initiativtageren. Virtuelle løb fortsætter også i fremtiden Deltagerne kan selv bestemme sig for, om de er mest til at gå, cykle eller løbe distancen - og selv distancen kan deltagerne selv vælge. Det er lige fra at løbe marathon til at gå 2,5 kilometer. - I starten troede jeg, at det ville være de almindelige løbere, der ville være med. Men det udgør faktisk kun 10 procent af vores deltagere. Det her er simpelthen en anden type kunder - det er ældre, folk med angst, børnefamiler, fortæller Mark Laursen og uddyber: - Det gør mig glad, at vi kan være med til at motivere folk, for det her virtuelle løb kan få så mange ud, som normalt ikke gør det. Jeg er glad for at kunne flytte dem - det får mig lyst til at gøre det noget mere. Derfor har han besluttet sig for at fortsætte med at arrangere virtuelle løb, selv når Danmark igen er åbnet helt.